仙鶴篇
作者：武三思
朝代：唐

paragraphs: 白鶴乘空何處來？青田紫蓋本相依。
緱山七月雖長去，遼水千年會憶歸。
緱山杳杳翔寥廓，遼水纍纍歎城郭。
經隨羽客步丹丘，曾逐仙人遊碧落。
迢迢碧落斷氛埃，霞堂雲閣幾重開。
欲尋東海黃金竈，仍向西山白玉臺。
九臯獨唳方清切，五里驚羣俄斷絕。
月下分行似度雲，風前颺影疑迴雪。
風前月下路漫漫，水宿雲翔去幾般。
宛轉能傾吳國市，裴回巧拂漢皇壇。
琴中作曲從來易，鼓裏傳聲有甚難。
夜夜恆飛銀漢曲，朝朝常飲玉池瀾。
別有聞簫出紫煙，還如化履上青天。
霜毛忽控三神下，玉羽俄看二客旋。
燕雀終迷橫海志，蜉蝣豈識在陰年。
莫言一舉輕千里，爲與三山送九仙。